FI Euroopan unionin virallinen lehti C 185/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 185/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”SUSINA DI DRO”

EY-N:o: IT-PDO-0005-0779-30.06.2009

SMM ( ) SAN ( X )

1. Nimi:

”Susina di Dro”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojatulla alkuperänimityksellä ”Susina di Dro” suojataan paikallisen Prugna di Dro-luumulajikkeen tuore hedelmä, josta käytetään yleisesti nimitystä ”Susina di Dro”.

Tuoreiden hedelmien on kulutukseen saatettaessa oltava eheitä, tuoreen ja terveen näköisiä, puhtaita, vailla vieraita aineita tai hajuja, muodoltaan soikeita ja pitkänomaisia, kiinteämaltoisia ja tuotteelle ominaisen vaalean vahakerroksen peittämiä.

Tuoreen hedelmän tyypillinen väri on seuraavanlainen:

— Kuoren väri on punertavan violetista sinertävään violettiin, sitä peittää vahakerros ja siinä voi olla pieniä vihertäviä laikkuja;

— malto on keltaista tai vihertävänkeltaista.

Kemialliset ominaisuudet:

Sokeria – Brix-arvo kerättäessä vähintään 9,0

Polyfenoleja – vähintään 900 mg/kg

SAN-tuotteen Susina di Dro tunnusomaisia aistinvaraisia ominaisuuksia ovat hieno, makeanhappoinen ja aromaattinen maku sekä miellyttävän pehmeä koostumus.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Viljelyn, kauppakunnostuksen ja pakkaamisen on tapahduttava 4 kohdassa määritellyllä maantieteellisellä alueella, jotta vältetään tuotteen laadun huononeminen ja homevauriot. Tuotantoketju saatetaan nopeasti päätökseen, jotta varmistetaan hedelmän peittävän tunnusomaisen vahakerroksen säilyminen.

3.6 Viipalointia, raastamista, pakkaamista jne. koskevat erityiset säännöt:

SAN-tuote Susina di Dro pakataan voimassa olevien säännösten mukaisesti. Pakkaukset on niiden tyypistä riippumatta aina suljettava (verkolla, muovikalvolla tai kannella).

3.7 Merkintöjä koskevat erityissäännöt:

Myyntipakkauksissa on oltava merkintä ”DOP Susina di Dro” (”Susina di Dro (SAN)”) sekä jäljempänä kuvailtu tunnus. Tuotteen tunnuksessa on tyylitelty violetti luumu vihreine lehtineen. Ilmaisu ”SUSINA DI DRO DOP” on valkoisin kirjaimin luumun keskellä, ja luumun sisäreunoja kiertää maininta ”DENOMINAZIONE DI ORIGINE PROTETTA” (suojattu alkuperänimitys).

Tunnus:

Muiden kuin tässä eritelmässä nimenomaisesti mainittujen alkuperään liittyvien tietojen tai kuluttajaa mahdollisesti harhaanjohtavien merkintöjen lisääminen on kiellettyä.

4. Maantieteellisen alueen tarkka rajaus:

SAN-tuotteen Susina di Dro tuotantoalue käsittää seuraavat Trenton maakunnan kuntien alueet: Arco, Bleggio Inferiore, Bleggio Superiore, Calavino, Cavedine, Fiavè, Dorsino, Drena, Dro, Lasino, Lomaso, Nago-Torbole, Padergnone, Riva del Garda, San Lorenzo in Banale, Stenico, Tenno, Terlago, Vezzano sekä Trento, jossa alueeseen kuuluvat Cadinen, Sopramonten, Sant’Annan, Vigolo Baselgan ja Baselga del Bondonen osa-alueet.

5. Yhteys maantieteelliseen alkuperään:

5.1 Maantieteellisen alueen erityisyys:

SAN-tuotteen Susina di Dro tuotantoalueella vallitsevat erityiset ilmasto-olot, joihin vaikuttaa myös läheisyydessä sijaitseva Gardajärvi. Vaikka alue sijaitseekin alppialueen sydämessä, sen ilmasto on erityisen leuto ja vuotuinen keskilämpötila on 12,4 °C. Taivas on enimmäkseen pilvetön ja valon määrä siten suuri: valoa saadaan keskimäärin 10 tuntia vuorokaudessa, mikä vastaa 36 000:ta sekuntia auringonpaistetta (kunkin vuoden 21. kesäkuuta mitattuna). Myös talvikuukausina, jolloin Italian esialppien alueella kuten muuallakin Keski- ja Länsi-Euroopassa esiintyy runsaasti sumua, auringonvaloa saadaan alueella 100–120 tuntia kuukaudessa eli 3–4 tuntia päivittäin. Ilmiö perustuu alueella vuoroin laaksoista vuoroin järveltä (nk. ”Òra del Garda”) puhaltavien tuulten säännölliseen rytmiin. Järveltä nouseva lämmin tuuli on erityisen merkittävä, sillä se pitää taivaan kirkkaana, leudontaa talvella kylmän pohjoistuulen viilentämää lämpötilaa ja viilentää kesällä iltapäivän liialliselta kuumuudelta, joka muuten heikentäisi hedelmän fenolipitoisuutta ja sokerin kertymistä. Susina di Dron tuotantoalueen talvet ovat näin ollen erityisen leutoja, eikä kesälläkään vallitse liiallista kuivuutta tai kuumuutta. Näiden ominaisuuksien lisäksi alueen maaperä, joka on muodostunut meren pohjakerrostumista, on laadultaan erinomaista. Maaperä on lähes koko alueella kohtalaisen emäksistä, minkä ansioista mineraaleja on runsaasti, ja niiden (erityisesti fosforin, kalsiumin ja magnesiumin) imeytyminen on tehokasta.

5.2 Tuotteen erityisyys:

Susina di Dro on kotoperäinen, perinteinen lajike, jota on viljelty Sarca-joen laaksoissa niin kauan, että siitä on tullut geneettisesti vakaa.

SAN-tuotteelle Susina di Dro tunnusomaista on sen korkea polyfenolipitoisuus, joka vaikuttaa merkittävällä tavalla tuotteen aistinvaraisiin ominaisuuksiin, väriin ja makuun ja on farmakologisesti erittäin kiinnostava ominaisuus.

Hedelmille on tyypillistä myös alhainen sokeripitoisuus, mikä saa aikaan tälle paikallisille ekotyypille tunnusomaisen makeanhappoisen maun.

Kiinnostusta tämän hedelmän tunnusomaiseen polyfenolipitoisuuteen ja sokeripitoisuuteen osoittavat jo vuodesta 1975 alkaen julkaisut tutkimukset. Nämä tiedot ja hiljattain tehdyt tutkimukset osoittavat, että Susina di Dro -tuotteen ominaisuudet on jo kauan sitten tunnustettu ja sittemmin myös vahvistettu.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Paikallista lajiketta Prugna di Dro on tuotantoalueen viljelijöiden maanviljelytaidon ansiosta viljelty vuosisatoja. Uudet taimet on kasvatettu pääasiassa siemenistä tai juurivesoista, ja niitä on valvottu jatkuvasti ja parannettu geneettisesti erityisesti puiden tuotanto-ominaisuuksiin ja hedelmän aistinvaraisiin ominaisuuksiin liittyvien fenotyyppisten ominaisuuksien tarkkailun perusteella.

SAN-tuotteen Susina di Dro sisältämien polyfenolien ja sokerin kehittyminen on yhteydessä tuotantoalueen ilmastoon, ja siihen vaikuttavat erityisesti puiden saama auringonvalon määrä sekä ilman lämpötilat. Nämä tekijät vaikuttavat olennaisella tavalla hiilihydraattien ja siten sokerin kertymisen kannalta ratkaiseviin fenolimetaboliaan ja fotosynteesin mekanismeihin liittyvien entsyymien määrään ja aktiivisuuteen.

Nämä biologiset ilmiöt ovat yhteydessä tuotantoalueella vallitseviin erityisen suotuisiin ilmasto-olosuhteisiin ja Italian suurimman järven Gardajärven ja sen tuulten leudontavaan vaikutukseen. Erityisen merkittävä on alueella iltapäivisin puhaltava ”Òra del Garda”-tuuli, joka pitää taivaan kirkkaana ja lauhduttaa kesän korkeimpia lämpötiloja.

Hedelmälle violetin värin antavien kuoren antosyaanipigmenttien kertyminen riippuu ensisijaisesti valon määrästä, kun taas sokeripitoisuuteen vaikuttaa ilman lämpötila, joka tuulten leudontavan vaikutuksen ansiosta ei rasita viljelmiä.

Näillä viljelmillä on SAN-tuotteen Susina di Dro tuotantoalueelle suuri, viinin- ja omenanviljelyyn verrattavissa oleva sosioekonominen merkitys.

Luumunviljely on vuosisatojen saatossa vakiintunut osaksi alueen kulttuuria, mistä todistavat sitä koskevat viittaukset vuodelta 1284 peräisin olevaan ”Carte di Regola del Piano del Sarca” -käytännesääntöihin kuuluvassa 42 eritelmässä.

Viime aikoina koko Valle del Sarcan alueen yhteisö, joka on aina osannut arvostaa Susina di Dro -tuotteen erityislaatua, on aktiivisesti toiminut kulttuurin alalla ja pyrkinyt kehittämään kyseisen alueen matkailun ja maatalouden elintarviketuotannon välistä synergiaa. Alueella järjestettäviä tärkeitä tapahtumia ovat luumupuiden kukintaan liittyvä juhlaviikko ”Settimana del Prugno Fiorito di Dro”, jota on vietetty säännöllisesti jo 1970-luvun alkupuolelta asti, ja siitä alkunsa saanut, elokuussa järjestettävä modernimpi tapahtuma ”Dro: il tempo delle prugne”.

Eritelmän julkaisuviite:

(Asetuksen (EY) N:o 510/2006 5 artiklan 7 kohta)

Hallitus on aloittanut kansallisen väitemenettelyn julkaisemalla 2. toukokuuta 2009Italian tasavallan virallisen lehden numerossa 100 ehdotuksen suojatun alkuperänimityksen ”Susina di Dro” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan maa- ja metsätalousministeriön www-sivuston etusivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.